MotoGP geruk deur 19-jarige se dood | Maroela Media
Fabio Quartararo met die Switserse vlag. (Foto: Tiziana FABI/AFP)
Fabio Quartararo het oorheers in Sondag se Italiaanse MotoGP te midde van 'n somber atmosfeer by die Mugello-baan ná die dood van die 19-jarige Moto3-jaer Jason Dupasquier.
Die jong Switserse ryer het noodlottige beserings opgedoen in 'n ongeluk tydens Saterdag se kwalifiserende rondes.
"Ons ken almal die risiko's, maar dit is moeilik om een van jou eie te verloor," het Quartararo, Franse wêreldkampioen, gesê. Hy het 'n Switserse vlag op die podium gehou ter ere van Dupasquier wie se belowende jong loopbaan op 'n wrede wyse kortgeknip is.
"Hierdie een is vir Jason. Ek het hom nie regtig geken nie, hy was net 'n kind. Ek het probeer om dit uit my gedagtes te kry, maar ek het elke keer aan hom gedink wanneer ek verby die ongelukstoneel gery het."
Jason Dupasquier. (Foto: MotoGP/Twitter)
Dupasquier, in sy tweede seisoen van Moto3, het geval en is deur minstens een fiets getref. Dokters het hulle na die toneel gehaas en hom 40 minute lank op die baan behandel voor hy na 'n hospitaal geneem is.
Dupasquier is later in 'n hospitaal in Florence dood nadat hy erge breinskade opgedoen het en 'n operasie aan sy bors ondergaan het.
Die ren is deur 'n minuut van stilte voorafgegaan. Dit was die eerste noodlottige ongeluk sedert die dood van Luis Salom tydens 'n oefenronde van die Katalonië Moto2 in Barcelona in 2016.
Dupasquier se span, Pruestel GP, het reeds ná die ongeluk aan Sondag se wedren onttrek en Tom Luthi, 'n Switserse Moto2-ryer, het ook onttrek om Dupasquier se familie by die hospitaal by te staan.
Dupasquier se pa, Philippe, is 'n voormalige motorfietsryer.
Dis so harteer.
As ek so na daardie jong gesig kyk, wonder ek waar hy hom nou bevind, ek wonder of hy die Here Jesus Christus geken het.